
  
    
      
    
  


  Musa og innsjøen


  Det var en gang ei mus som bodde i en skråning nedenfor en innsjø. Musa syntes det var fryktelig plagsomt at hun måtte gå hele den lange bratte veien opp til innsjøen når hun trengte drikke, så en dag gikk hun opp til innsjøen og begynte å grave.


  Musa gravde og gravde, gravde og gravde, helt til det begynte å renne ei pen lita museelv ut fra innsjøen og ned skråninga. Den lille museelva rant like forbi hullet der musa bodde. Fornøyd etter alt strevet, gikk musa tilbake til hullet for å nyte det nære drikkevannet.

  Etter tre dager hadde hullet kuttet seg større og elva hadde vokst litt. Den var blitt ei bred, fin elv, helt perfekt for musa, som var strålende fornøyd med innsatsen sin.


  Etter syv dager hadde elven blitt så bred at musa ikke lenger kunne komme over. Men musa visste råd: Hun samlet steiner og kvister, og bygget ei lita bro over elva. Da kunne den gå frem og tilbake over elva så mye den ville.


  Etter ti dager hadde elva blitt så bred at vannet rant inn i hullet. Musa våknet med et rykk, og så at alt var vått og fuktig. Og broa hennes var også skylt bort.


  «Fysj, for ei irriterende elv», klaget musa. «Jeg ønsker ikke å bo ved en sånn plage.»


  Så musa flyttet ut fra hullet, og dro for å finne seg et annet sted å bo.


  Etter tolv dager hadde elva blitt så stor og bred at hullet der musa hadde bodd var skylt helt bort, og hele skråninga var full av vann og gjørme.


  Den trettende dagen brast hele innsjøen, og vannet skylte ut og ned i dalen nedenfor. Alle dyr og alle planter som bodde der drukna.


  Da det hadde gått en tid, vendte musa tilbake til gamle trakter, og oppdaget all ødeleggelsen:


  «Huff», sa musa. «Hvilke fæle ting som skjer her i verden! Glad jeg flytta da jeg gjorde.»

    Les og hør kjente og ukjente eventyr,
 gratis på norsk.

  


  


  Et kunsteventyr av Karl-Robert Rønning.

